b"\n_START_ARTICLE_\nJoaqu\xc3\xadn Rodrigo\n_START_SECTION_\n\xc5\xbdivljenjepis\n_START_PARAGRAPH_\nBil je najmlaj\xc5\xa1i otrok Juane in Vincenta Rodriga. Rodil se je 22. novembra leta 1901 v mestu Sagunto v Valenciji (vzhodna \xc5\xa0panija). Po sre\xc4\x8dnem naklju\xc4\x8dju je delil svoj rojstni dan s sveto Cecilijo, za\xc5\xa1\xc4\x8ditnico glasbe in glasbenikov. Ko je bil star tri leta, je prebolel davico, vendar mu je hudo po\xc5\xa1kodovala vid. Kljub mnogim operacijam v otro\xc5\xa1tvu in kasneje je popolnoma oslepel._NEWLINE_Rodrigo se ni nikoli \xc4\x8dutil kakorkoli oviranega zaradi slepote in ob\xc4\x8dnstvu je poklonil nekaj najlep\xc5\xa1ih koncertov za kitaro. Ko je bil malo starej\xc5\xa1i, je zanj skrbel Rafael Ibanez, o\xc4\x8detov uslu\xc5\xbebenec. Bil je Rodrigov pomo\xc4\x8dnik in prepisovalec not. Rodrigo je o njem dejal: \xc2\xabPosodil mi je o\xc4\x8di.\xc2\xab_NEWLINE_\xc5\xa0estnajstleten je bil \xc5\xbee trdno prepri\xc4\x8dan, da se bo pre\xc5\xbeivljal kot glasbenik ali kot skladatelj, zato je leta 1917, kljub nasprotovanju o\xc4\x8deta, ki je bil trgovec in posestnik, v Valenciji pri Francisu Antichu za\xc4\x8del \xc5\xa1tudirati harmonijo in kompozicijo. Rodrigo pravi:\xc2\xa0\xc2\xbbMoj o\xc4\x8de je bil izjemno strog. Hvalabogu, da ga vsaj enkrat nisem poslu\xc5\xa1al. \xc4\x8ce bi ga, bi bili vse \xc5\xbeivljenje revni kot cerkvene mi\xc5\xa1i.\xc2\xab\xc2\xa0_NEWLINE_Rodrigovi u\xc4\x8ditelji so spodbujali njegovo glasbeno nadarjenost in leta 1925, potem ko je \xc5\xbee napisal nekaj uspe\xc5\xa1nih del, \xc4\x8dutili, da mora iti \xc5\xa1tudirati v tujino. Tako se je vpisal na L'Ecole Normal v Parizu, kjer je \xc5\xa1tudiral pri Paulu Dukasu. Rodrigo je tako sledil stopinjam mnogih \xc5\xa1panskih skladateljev, med drugim Granadosu in Manuelu de Falli. Slednji je zelo vplival na Rodrigovo \xc5\xbeivljenje in glasbo._NEWLINE_V Parizu je spoznal prelepo pianistko Victorio Kamhi s katero se je kasneje tudi poro\xc4\x8dil. Skladatelj je sam dejal, da je\xc2\xa0\xc2\xbbz njim delila \xc5\xbeivljenje, lakoto, delo in slavo.\xc2\xab_NEWLINE_Leta 1939 je napisal veliko delo Concierto de Aranjuez. Navdih je na\xc5\xa1el v \xc5\xa1panskem \xc5\xbeivljenju 18. stoletja, \xc5\xa1e posebej v parkih in pala\xc4\x8di Aranjuez._NEWLINE_Leta 1954 je Rodrigo posvetil delo Fantas\xc3\xada para un gentilhombre znamenitemu \xc5\xa1panskemu kitaristu Segovii. Delo so navdihnile teme kitarista Gasparja Sanza iz 17. stoletja, s koncertom pa se Rodrigo pokloni tako Sanzu kot Segovii._NEWLINE_Rodrigova koncerta za kitaro, polna ljudskih melodij, razporejenih v klasi\xc4\x8den okvir, sta kitari pomagala, da se je uvrstila med resna koncertna glasbila."